નવી દિલ્હી: મેટ્રોમાં મુસાફરી દરમિયાન એક વૃદ્ધ યાત્રીનું પર્સ ચોરાઇ ગયું. થોડીવાર પછી તેમના ડેબિટ કાર્ડમાંથી 25 હજાપ રૂપિયા પણ કાઢી લેવામાં આવ્યા. પછી આરોપી ડેબિટ કાર્ડથી શોપિંગ કરવા માટે કનોટ પ્લેસના એક શોરૂમમાં પહોંચી ગયો. ત્યાં તેણે ટી-શર્ટ, કેપ, બેગ અને સ્લીપર ખરીદ્યા. ટી-શર્ટનું ફિટિંગ બરાબર ન હોવાથી તે બદલવા માટે ફરી શોરૂમ પહોંચી ગયો. તે પહેલાં જ પીડિત વૃદ્ધની દીકરીએ ગૂગલની મદદથી તે શોરૂમની જાણકારી મેળવી લીધી, જ્યાંથી શોપિંગ કરવામાં આવ્યું હતું. તેણે શોરૂમના સ્ટાફને આ આરોપી વિશે જાણકારી આપી દીધી. જેવો આરોપી બીજીવાર શોરૂમ પહોંચ્યો તો સ્ટાફે તેને પકડી લીધો. આ રીતે મેટ્રોમાં ચોરીની ઘટનાના છ કલાકની અંદર જ આરોપી પકડાઇ ગયો. ત્યારબાદ તેને પોલીસને સોંપી દેવામાં આવ્યો. શનિવારે તેને કોર્ટમાં હાજર કર્યા પછી જ્યુડિશિયલ કસ્ટડીમાં જેલ મોકલી દેવામાં આવ્યો. આરોપી રાહુલ વર્મા ઉર્ફ ઉત્કર્ષે મેરઠથી ગ્રેજ્યુએશન કર્યું છે. આજકાલ તે ઇવેન્ટ્સનું કામ કરી રહ્યો છે.